钦定古今图书集成/明伦汇编/官常典/第376卷 > 杨峻
## 钦定古今图书集成/明伦汇编/官常典/第376卷 > 杨峻

按《明外史》本传：“峻字唯高，进贤人，成化二年进士。除
丹徒知县，有治行，征授御史，清军湖广，摘奸发弊，吏
莫能欺。先是天下卫所有三户充一军者，军既积功
授官，复勾贴户补其役，民间苦之，以峻言除其制。擢
广东佥事，历浙江按察使。有报父仇论死者，峻嘉其
孝辨出之，进左布政使。浙江旧不置巡抚、总兵官，凡”
军民大事，率布政使任之。峻尽心规画，庶政毕举。镇
守中官恣横，峻面数其罪，取《铁緪》，欲与骈锁诣京师，
乃稍敛戢。巡按御史屡荐，迁南京光禄卿。上供器物，
定制外，悉从减省。故事，岁进酒十万罂，军民转运稽
程，属吏多获罪。峻请命巡仓者监之，宿累始除。尝建
言“请仿唐、宋之制，令宗室将军、中尉”子得充诸生，应
举登进士者，除王府长史。乡举除教授审理。吏部谓
“非祖宗立法”，意格不行。峻性端严，未尝悦人以词色，
人亦多不悦之，以此不获大用。弘治十六年致仕，去。
所居与县治邻，家居十年，足未尝一涉其庭。亲终，庐
墓至老。生日不举宴，服食俭素，有人所不堪者。笃于
故旧，盛衰如一，乡邦重之。